
Parlamentul  României

Camera  Deputaţilor

Comisia pentru industrii                                                  Comisia pentru administraţie 
              si servicii                                                           publică, amenajarea teritoriului

                                                                                                    şi echilibru ecologic     
Bucureşti, 01.10.2012                                                            Bucureşti, 01.10.2012
Nr.23/129/2010                                                                           Nr.26/1353/2010
BIROUL PERMANENT

AL

CAMEREI DEPUTAŢILOR



În conformitate cu prevederile Regulamentului Camerei Deputaţilor, republicat, cu modificările ulterioare, vă înaintăm, alăturat, Raportul comun asupra propunerii legislative pentru modificarea Legii nr.101 din 25 aprilie 2006, a serviciului de salubrizare a localităţilor, trimis Comisiei pentru industrii şi servicii şi Comisiei pentru administraţie publică, amenajarea teritoriului şi echilibru ecologic, cu adresa nr. Pl.x 258 din 3 mai 2010.

Prin obiectul de reglementare şi conţinut, proiectul de lege face parte din categoria legilor ordinare.
                         PREŞEDINTE,                                PREŞEDINTE,

                           Iulian Iancu                                Bogdan Cantaragiu    

Parlamentul  României

Camera  Deputaţilor

Comisia pentru industrii                                                 Comisia pentru administraţie publică, 
              si servicii                                                    amenajarea teritoriului şi echilibru ecologic               

Bucureşti, 01.10.2012                                                                        Bucureşti,01.10.2012
Nr.23/129/2010                                                                                          Nr.26/1353/2010
RAPORT    COMUN

asupra propunerii legislative pentru modificarea  

Legii nr.101 din 25 aprilie 2006, a serviciului de salubrizare a localităţilor


În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru industrii şi servicii şi Comisia pentru administraţie publică, amenajarea teritoriului şi echilibru ecologic au fost sesizate pentru dezbatere şi avizare în fond, cu propunerea legislativă pentru modificarea Legii nr.101 din 25 aprilie 2006, a serviciului de salubrizare a localităţilor, transmisă cu adresa nr.P.l.x 258 din 5 mai 2010.
                    La întocmirea prezentului raport, Comisiile au avut în vedere:

· avizul favorabil al Consiliului Legislativ (nr.1528/21.12.2009)
· avizul favorabil al Comisiei juridice, de disciplină şi imunităţi (nr.Plx 258/2010 din 26.05.2010)
· punctele de vedere al Guvernului care nu susţine adoptarea acestei propuneri legislative (nr.511/11.03.2010 şi din 12.09.2012)

Propunerea legislativă are ca obiect de reglementare modificarea şi completarea Legii 101/2006 privind serviciul de salubrizare a localităţilor, cu modificările şi completările ulterioare, în sensul ca şi contractele încheiate de operatorii serviciului de salubrizare şi aflate în derulare să le fie aplicabile normele comunitare transpuse ulterior în legislaţia naţională, iar prelungirea acestora să se facă de drept.


În conformitate cu prevederile art.75 alin.(1) din Constituţia României, republicată, şi cu art.92 alin.(9) punctul 1 din Regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.

Propunerea legislativă a fost respinsă de Senat, în şedinţa din 26 aprilie 2010.

Examinarea proiectului de lege a avut loc în şedinţe separate ale celor două comisii sesizate în fond, la data de 25 septembrie 2012 de către Comisia pentru administraţie publică, amenajarea teritoriului şi echilibru ecologic, respectiv 26 septembrie 2012 de către Comisia pentru industrii şi servicii.

La lucrări au fost prezenţi, din partea Comisiei pentru industrii şi servicii, 20 deputaţi din totalul de 28 deputaţi membri ai comisiei şi din partea Comisiei pentru administraţie publică, amenajarea teritoriului şi echilibru ecologic, 27 deputaţi din totalul de 28 deputaţi membri ai comisiei.

Având în vedere că unele dintre modificările propuse sunt în contradicţie cu prevederile Legii serviciilor comunitare nr.51/2006, cu modificările şi completările ulterioare, precum şi cele prevăzute de legislaţia privind finanţele publice locale, membrii celor două comisii au hotărât, în unanimitate, să propună plenului Camerei Deputaţilor respingerea propunerii legislative.
Prin obiectul de reglementare şi conţinut, proiectul de lege face parte din categoria legilor ordinare.
                        PREŞEDINTE,                                        PREŞEDINTE,

                          Iulian Iancu                                       Bogdan Cantaragiu    

Consilier parlamentar,                                                                                                    Consilier parlamentar,
Silvia Vlăsceanu                                                                                                                       Iulia Toader 

